**Philipp Eberhard Hermann Kohlschreiber** (s. 16. lokakuuta 1983 Augsburg) on saksalainen tennispelaaja. Parhaimmillaan hän on sijoittunut ATP-maailmanlistalla sijalle 16 heinäkuussa 2012. Hän on voittanut kahdeksan ATP-turnausta kaksinpelissä ja seitsemän ATP-turnausta nelinpelissä. Grand Slam -turnauksissa hän on kerran selviytynyt puolivälieriin ja lisäksi kymmenen kertaa neljännelle kierrokselle.

Ura
---

### 2002

Huhtikuussa 2002 Kohlschreiber sai villin kortin Münchenin ATP-turnaukseen. Uransa ensimmäisen ATP-turnauksen ensimmäisellä kierroksella hän hävisi Nicolás Lapentille. Saman vuoden toukokuussa hän edusti Saksaa World Team Cupissa.

### 2003

Kohlschreiber voitti ensimmäisen ATP-turnauksen ottelunsa toukokuussa 2003 Sankt Pöltenissä. Turnauksen ensimmäisellä kierroksella hän voitti Jürgen Melzerin, mutta hävisi toisella kierroksella Andy Roddickille. Hän selviytyi Yhdysvaltain avointen pääsarjaan karsintojen kautta, mutta hävisi ensimmäisen kierroksen ottelunsa David Nalbandianille. Syyskuussa hän voitti ensimmäisen ATP-haastajaturnauksensa Tumkurissa.

### 2004

Tammikuussa 2004 Kohlschreiber voitti Aucklandin ATP-turnauksen ensimmäisellä kierroksella Luis Hornan, toisella kierroksella Gastón Gaudion, mutta hävisi puolivälierissä Dominik Hrbatýlle. Heinäkuussa hän voitti Hilversumin ATP-haastajaturnauksen. Elokuussa hän nousi ATP-maailmanlistalle sadan parhaan joukkoon. Yhdysvaltain avoimissa hän voitti ensimmäisellä kierroksella Julien Benneteaun, mutta hävisi toisella kierroksella Feliciano Lópezille.

### 2005

Vuoden 2005 Australian avoimissa Kohlschreiber selviytyi neljännelle kierrokselle. Hän voitti ensimmäisellä kierroksella Kenneth Carlsenin, toisella Nicolás Massún, kolmannella Jean-René Lisnardin, mutta hävisi neljännellä kierroksella Andy Roddickille. Vuonna 2005 hän pelasi myös ensimmäistä kertaa Ranskan avoimissa ja Wimbledonissa, mutta putosi molemmista turnauksista ensimmäisellä kierroksella. Ensimmäisen nelinpeliturnausvoittonsa Hän saavutti Hồ Chí Minhissä yhdessä Lars Burgsmüllerin kanssa. Marraskuussa hän voitti Réunionin ATP-haastajaturnauksen.

### 2006

Australian avoimissa ja Ranskan avoimissa Kohlschreiber tippui toisella kierroksella. Wimbledonissa hän selviytyi kolmannelle kierrokselle, mutta hävisi kolmannen kierroksen ottelunsa Jarkko Niemiselle. Gstaadin ATP-turnauksessa hän pääsi välieriin saakka voitettuaan puoli välierissä Fernando Verdascon. Välierissä hän hävisi Richard Gasquetille.

### 2007

Huhtikuussa Kohlschreiber teki Davis Cup -debyyttinsä Saksan joukkueessa ottelussa Belgiaa vastaan. Münchenissä hän voitti ensimmäisen ATP-turnauksensa kaksinpelissä. Turnauksen välierissä hän voitti Marcos Baghdatiksen ja loppuottelussa hän voitti Mihail Južnyin lukemin 2–6, 6–3, 6–4. Yhdysvaltain avoimissa hän hävisi kolmannella kierroksella Carlos Moyàlle.

Philipp Kohlschreiber Ranskan avoimissa 2009.
### 2008

Aucklandissa 2008 Kohlschreiber voitti toisen ATP-turnauksensa kaksinpelissä. Turnauksen loppuottelussa hän voitti Juan Carlos Ferreron lukemin 7–6(4), 7–5. Australian avoimissa hän voitti kolmannella kierroksella Andy Roddickin, mutta hävisi neljännellä kierroksella Jarkko Niemiselle. Hän selviytyi loppuotteluun Hallen ATP-turnauksessa. Välierissä hän voitti James Blaken, mutta hävisi loppuottelussa Roger Federerille.

### 2009

Ranskan avoimissa hän voitti kolmannella kierroksella Novak Đokovićin, mutta hävisi neljännellä kierroksella Tommy Robredolle. Wimbledonissa hän hävisi kolmannella kierroksella Roger Federerille. Yhdysvaltain avointen kolmannella kierroksella hän hävisi Radek Štěpánekille. Metzin ATP-turnauksessa hän pääsi loppuotteluun, jonka hävisi Gaël Monfilsille.

### 2010

Monte Carlo Masters -turnauksessa hän voitti turnauksen toisella kierroksella kolmanneksi sijoitetun Andy Murrayn. Puolivälierissä hän hävisi 11:nneksi sijoitetulle David Ferrerille. Australian avoimissa, Ranskan avoimissa ja Wimbledonissa hän tippui kolmannella kierroksella. Yhdysvaltain avoimissa hän puolestaan tippui jatkosta toisella kierroksella hävittyään Gilles Simonille.

Tilastot
--------

### Loppuottelut kaksinpelissä

#### Voitot (4)

|  |  |  |  |  |  |  |
| --- | --- | --- | --- | --- | --- | --- |
| **Nro** | **Pvm** | **Turnaus** | **Paikka** | **Kenttä** | **Vastustaja** | **Tulos** |
| 1. | 30.4.2007 | BMW Open | München, Saksa | massa | Venäjä Mihail Južnyi | 2–6, 6–3, 6–4 |
| 2. | 7.1.2008 | Heineken Open | Auckland, Uusi-Seelanti | kova | Espanja Juan Carlos Ferrero | 7–6(4), 7–5 |
| 3. | 6.6.2011 | Gerry Weber Open | Halle, Saksa | kova | Saksa Philipp Petzschner | 7–6(5), 2–0 luov. |
| 4. | 30.4.2012 | BMW Open | München, Saksa | massa | Kroatia Marin Čilić | 7–6(8), 6–3 |

#### Tappiot (3)

|  |  |  |  |  |  |  |
| --- | --- | --- | --- | --- | --- | --- |
| **Nro** | **Pvm** | **Turnaus** | **Paikka** | **Kenttä** | **Vastustaja** | **Tulos** |
| 1. | 9.6.2008 | Gerry Weber Open | Halle, Saksa | ruoho | Sveitsi Roger Federer | 3–6, 4–6 |
| 2. | 21.9.2009 | Open de Moselle | Metz, Ranska | kova (s) | Ranska Gaël Monfils | 6–7(1), 6–3, 2–6 |
| 3. | 22.7.2012 | Itävallan avoin tennisturnaus | Kitzbühel, Itävalta | massa | Alankomaat Robin Haase | 7–6(2), 3–6, 2–6 |

### Kaksinpelimenestys vuosittain


| Turnaus | **2003** | **2004** | **2005** | **2006** | **2007** | **2008** | **2009** | **2010** | **2011** | **2012** |
| --- | --- | --- | --- | --- | --- | --- | --- | --- | --- | --- |
| Australian avoimet | - | - | 4. kierros | 2. kierros | 2. kierros | 4. kierros | 2. kierros | 3. kierros | 2. kierros | 4. kierros |
| Ranskan avoimet | - | - | 1. kierros | 2. kierros | 2. kierros | 1. kierros | 4. kierros | 3. kierros | 1. kierros | 2. kierros |
| Wimbledon | - | - | 1. kierros | 3. kierros | 1. kierros | 1. kierros | 3. kierros | 3. kierros | 1. kierros | puolivälierät |
| Yhdysvaltain avoimet | 1. kierros | 2. kierros | 1. kierros | 1. kierros | 3. kierros | 2. kierros | 3. kierros | 2. kierros | 1. kierros |  |
| **ATP-loppuottelut** | - | - | - | - | - | 1 | 1 | - | 2 |  |
| **ATP-turnausvoitot** | - | - | - | - | 1 | 1 | - | - | 1 |  |
| **Kauden päätösranking** | 208 | 88 | 86 | 62 | 32 | 28 | 27 | 34 | 43 |  |

Lähteet
-------

1. ↑  Philipp Kohlschreiber - Profile *atpworldtour.com*. ATP World Tour. Viitattu 27.1.2019. (englanniksi)
2. 1 2 3 4 5 6 7 8 9 10 11 12 13 14  Philipp Kohlschreiber - Playing Activity *atpworldtour.com*. ATP World Tour. Viitattu 25.1.2019. (englanniksi)
3. ↑  BMW Open *atpworldtour.com*. ATP World Tour. Viitattu 12.12.2009. (englanniksi)
4. ↑  US Open 2003 *atpworldtour.com*. ATP World Tour. Viitattu 12.12.2009. (englanniksi)
5. ↑  Philipp Kohlschreiber - Ranking History *atpworldtour.com*. ATP World Tour. Viitattu 12.12.2009. (englanniksi)
6. ↑  Philipp Kohlschreiber *daiviscup.com*. Davis Cup. Viitattu 12.12.2009. (englanniksi)
7. ↑  Monte-Carlo Rolex Masters 2010 *atpworldtour.com*. ATP World Tour. Viitattu 15.7.2010. (englanniksi)
8. ↑  Philipp Kohlschreiber - Ranking History *atpworldtour.com*. ATP World Tour. Viitattu 10.6.2010. (englanniksi)